  Виталий Пронин Вавож черкогуртысь «Пукон корка» клубен кема аръёс ӵоже ини кивалтэ нылпи библиотекарь Антонида Коротаева. Таяз радэ доразы вуылӥзы «Удмурт нылкышно кенешлэн» ёзчиосыз но «Удмурт дунне» газетын ужасьёс, Сьӧлта ёросысь эшъёссы - нылпи садысь воспитательёс.Ужрадэз усьтӥз «Пукон коркалэн» кузёез Антонида Коротаева. Со люкаськем калыкез вакчияк тодматӥз ужан амалъёсынызы но ужрадэ ӧтем куноосын.  Вашкалаосмылэсь сям-йылолъёссэс утем сяна, вавожъёс анай кылмес нылпиослы пыӵатон пумысен но сюлмасько, соосын пӧртэм ужрадъёс ортчытъяло. Вавож ёрос библиотекае трос калык люкаськиз.- Ӝоген клубмылы 5 ар тырмоз, - пусйиз Антонида Борисовна. - Кызьы адњиськоды, татчы ветло пӧртэм арлыдо нылкышноос. Пӧлазы вань удмуртъёс но, њучъёс но. Мылкыд карисьёс быдэс ёросысь но, палэнысь но вуыло. Клубамы кырњаса но вераса гинэ ум пукиське, улон-вылонмы сярысь кенешиськом, шуг-секытъёсты сэрттыны-пертчыны тыршиськом. Озьы ик ужрадъёсамы киужъёсмес адӟытыны поттаськом, пыжиськем-пӧрамъёсынымы ог-огмес утялтӥськом.Таяз радэ но нылкышноос сьӧразы зыретэн табань но перепеч пыжыса вайиллям.Тӧр шоры ӧтем куноос одно ик жуго борддоре шуккем тангыразэс, мар ке но умойзэ но ӟечсэ малпаса, сӥньыс борды горд палэзь быртто.«Удмурт нылкышно кенешлэн» ёзчиез Ольга Аркашева Ижысь нылпи садэ ветлӥсь пиналъёсын «Зарни бугор» проектэн ужамзы сярысь мадиз. Калыкез аслаз визь-нодъёсыныз паймытӥз психолог Ольга Глухова. Ольга Алексеевналы уно   юанъёс сётъязы, юрттэт курыса. «Удмурт дунне» газетэн тодматӥз валтӥсь редакторлэн воштӥсез Елена Миннигараева. Вавожъёслы со «Удмурт дунне» газетлэн 100 ар тырмонэзлы сӥзем энциклопедической словарь кузьмаз.Библиотекарьёс туж шумпотӥзы. Ми, пе, табере сое, киысьтымы куятэк, лыдӟом.Вавожъёслэн ужамзылы синмаськемзэс вератэк ӧз чидалэ сьӧлтаос. «Удмурт дунне» газет сярысь но мылкыдзэс кисьтӥзы, яратыса но мыло-кыдо, пе, сое лыдӟиськом.Лыктэм куноослы ваньзылы ик Антонида Борисовна вакчиесь юан-веранъёс но синпель кузьымъёс, книгаос, сётъяз. Пумиськон йылпумъяськиз. Нош «Пукон корка» клубе лыктэмъёс, кошкыны ӵыдытэк, пуко но пуко, куноосынызы люкиськемзы потытэк, ма сярысь гинэ уг юаллясько. Соиз но, таиз но соослы тунсыко потэ. Шӧдӥське, адямиослы кырњанъёс но эктонъёс гинэ кулэ ӧвӧл, соослы уг тырмы ваче, сюлмысь кенешон. Клубе котькудӥз лыктэм адями кияз «Удмурт дунне» газетэз кутӥз.«Удмурт Кенеш» огазеяськонлэн Вавож ёросысь ёзэныз кивалтӥсь Геннадий Шубин шумпотымон иворез шараяз на:- «Пукон корка» клубен кивалӥсьлэсь Антонида Коротаевалэсь удмурт калыкен быгатыса но мылысь-кыдысь ужамзэ ёрос кивалтӥсьёс синйылтӥзы, туэ сое Кузебай Герд нимо ёрос премиен пусъёмы.Любовь Тихонова  Теги: Вавож удмуртдунне Удмурткенеш Удмуртнылкышнокенеш  